### 3.     Temadrøftelse om den videre udvikling af affaldsordninger i Kalundborg Kommune

**Åbent**

Sagsnr.: 326-2020-68840       J.nr.: 07.00.01           Dokumentnr.:
326-2021-115563

**Sagstype**

Drøftelse.

**Resume og sagens baggrund**

Den nye affaldsbekendtgørelse indebærer krav om
husstandsindsamling af 10 affaldsfraktioner. I Kalundborg Kommune
husstandsindsamles 5 fraktioner. De øvrige fraktioner indsamles via
genbrugspladser og storskraldsordning. Kalundborg Kommune har søgt dispensation
fra tidsfristen i bekendtgørelsen på baggrund af Kommunalbestyrelsens
beslutning den 24. februar 2021. Dispensationen er nu modtaget, og der lægges
her op til en drøftelse af den videre udvikling.

**Indstillinger**

Chefen for Vej, Ejendom og Affald indstiller, at den videre
udvikling af affaldsordninger i Kalundborg Kommune drøftes.

**Behandling**

Teknik- og Miljøudvalget.

**Sagsfremstilling**

Baggrund

Et bredt flertal i Folketinget
indgik den 16. juni 2020 en aftale om fremtidens affaldssektor under titlen ”Klimaplan
for en grøn affaldssektor og cirkulær økonomi”. Aftalen havde blandt andet til
formål at sikre en øget og mere strømlinet affaldssortering via ordninger, hvor
kommunerne skal indsamle 10 forskellige slags affald husstandsnært. Det drejer
sig om madaffald, papir, pap, metal, plast, tekstilaffald, drikke- og
fødevarekartoner, restaffald og farligt affald. Kravet gælder fra den 1. juli
2021, tekstilaffald dog først fra den 1. januar 2022. Eksisterende aftaler kan
køre videre, til de udløber.

Nuværende status for Kalundborg Kommune

I Kalundborg Kommune indsamles allerede nu 5 af de 10
fraktioner husstandsnært. Derudover indsamles pap og tekstiler via
storskraldsordningen, som man kan melde sig til fire gange om året. Glas
indsamles via decentrale kuber. Det må derfor forventes, at der yderligere skal
etableres hustandsnære indsamlingsordninger for de 5 fraktioner pap, glas,
drikke- og fødevarekartoner, tekstiler samt farligt affald.

Kalundborg Kommune indgår aktuelt allerede i samarbejdet om
en fælles ordning for indsamling af farligt affald. Processen tovholdes af ARGO
på vegne af ejerkommunerne.

Det bemærkes, at målet for genanvendelse af
husholdningsaffald fortsat er gældende. Målet er 50 % genanvendelse i 2022.
Kalundborg Kommunes genanvendelsesprocent for de seneste udmeldte tal fra 2019 ligger
på 52,8 %. Denne må desuden forventes at stige efter indførelse af den nye
ordning med husstandsindsamling af de genanvendelige fraktioner metal, plast og
papir. Ordningen trådte i kraft den 1. november 2020.

Det videre forløb

Kommunalbestyrelsen besluttede den 24. februar 2021, at
Kalundborg Kommune skulle søge dispensation fra tidsfristerne i
affaldsbekendtgørelsen. Derudover skulle Kalundborg Kommune indgå i samarbejdet
med ARGO om indsamling af de resterende fraktioner.

ARGO fik på vegne af ejerkommunerne udarbejdet en rapport af
Rambøll. Rapporten lå klar i efteråret 2020.

Rapporten tager udgangspunkt i en række erfaringer og data
fra indsamling af de 10 affaldsfraktioner. På den baggrund er det vurderet
hvilke muligheder for yderligere indsamling den enkelte kommune har at arbejde
videre med.

Den viden, der er opsamlet, giver anledning til en vurdering
af affaldets vej over i en ny ordning. Den samlede vurdering er, at en
husstandsindsamling (samt en eventuelt forbedret kubeordning for glas) for de 5
resterende fraktioner vil flytte en stor del af disse fra restaffaldet og over
til en ny indsamling. Ordningerne og genbrugspladserne skal i den sammenhæng
ses som et supplement til hinanden. Som borger vil man have forskellige behov
for at komme af med affald, og det kan også variere i perioder.
Husstandsordningerne leverer et bestemt volumen, og derfor er gode
genbrugspladser en vigtig del af at leve op til målene om øget genanvendelse.

Den konkrete vurdering for de enkelte fraktioner er
indskrevet i de relevante temaer herunder.

Indtil videre har Kalundborg Kommune søgt dispensation fra
tidsfristen i bekendtgørelsen på baggrund af Kommunalbestyrelsens beslutning
den 24. februar 2021. Dispensationen er nu modtaget, og der lægges her op til
en drøftelse af den videre udvikling på baggrund af nedenstående temaer. Efter
drøftelsen vil administrationen udarbejde et beslutningsoplæg til det videre
arbejde.

Temaer

Herunder oplistes nogle overordnede temaer til drøftelse.
Derudover lægges der op til en drøftelse af muligt indhold i kommende ordninger
for de 5 fraktioner, der i dag ikke indsamles husstandsnært.

*Hvor ofte får man som borger afhentet affald?*

Den nye ordning for metal, plast og papir er hurtigt blevet
en succes. Borgerne sorterer i stor stil, og mange melder tilbage, at de ikke
har plads nok i beholderen. En større beholder vil løse en del af problemet.
Den mulighed findes allerede i dag mod et omvalgsgebyr. En anden mulig løsning
kunne være at tømme oftere. Det medfører øgede omkostninger for borgerne via
affaldsgebyret. En tredje løsning kunne være at arbejde målrettet med
kommunikation om hvor meget affald, man som borger genererer, og hvordan man
kan mindske det.

*Hvor mange beholdere vil man have stående?*

En husstandsnær indsamling vil med stor sandsynlighed kræve
en eller flere beholdere udover de nuværende to. Flere fraktioner kan i dag
sammenblandes, hvilket giver flere muligheder for at kombinere fraktioner.

*Hvad må det koste at indsamle affald?*

En udvidelse af affaldsordningerne vil medføre større
affaldsgebyrer. Den konkrete stigning afhænger af mange faktorer, men antallet
af ordninger, fleksibilitet for borgerne og serviceniveau er væsentlige
parametre. Derudover ligger der stor usikkerhed i affaldsmarkederne omkring
afsætning.

*Hvad med borgernes brug af genbrugspladsernes?*

I Kalundborg Kommune har borgerne gavn af gode muligheder
for at aflevere affaldet på genbrugspladserne. Dette forhold kan også give
anledning til overvejelser i forhold til ovenstående temaer samt kommende ordninger
for de nedenstående fraktioner. Det skal dog bemærkes, at det som optakt til
affaldsbekendtgørelsen er vurderet, at genanvendelsesprocenten stiger, når
sorteringen af affaldet foregår husstandsnært.

*Pap*

Pap kan indsamles på flere forskellige måder, og med
forskellige løsninger for borgerne. Der kunne opstilles en ekstra beholder ved
husstanden, der kunne uddeles sække til pap, eller det kunne indsamles via
storskrald med øget frekvens.

Pappet i en ny husstandsindsamling må forventes at komme fra
restaffaldet og fra fraktionen på genbrugspladserne.

*Farligt affald*

Der arbejdes konkret på et udbud i ARGO-regi, hvor der
gennemføres et fælles udbud af ordningen henover sommeren 2021. Ordningen
består i en rød miljøkasse, der uddeles til den enkelte husstand og afhentes
med en passende frekvens. Ordningen forventes at træde i kraft forår/sommer
2022.

*Tekstiler*

Som med pap er der forskellige muligheder. Det kunne være
via storskrald eller poseløsninger til egen indsamling. Der arbejdes på, at det
udbydes som en option sammen med farligt affald via en poseløsning, hvor den
enkelte kommune kan tilslutte sig.

Tekstiler i en ny husstandsindsamling må forventes at komme
fra restaffaldet og fra tekstilfraktionen samt fraktionen uegnet til genanvendelse
på genbrugspladserne.

*Drikke- og fødevarekartoner*

De generelle anbefalinger går i øjeblikket på at indsamle
denne fraktion sammen med plast. I Kalundborg Kommune vil det også være muligt,
men det vil få betydning for indsamlingsfrekvensen.

Drikke- og fødevarekartoner i en ny husstandsindsamling må
forventes at komme hovedsageligt fra restaffaldet.

*Glas*

Her er der også flere muligheder. Man kan lade kubeordningen
udgå som med papirkuberne ved den seneste nye ordning. Det vil kræve en ny
beholder til glas ved husstandene. En anden mulighed er at lade kuberne bestå
og tilføre nye, hvor der i dag er for langt til de nærmeste kuber for borgerne.

**Økonomiske konsekvenser**

Ingen økonomiske konsekvenser.